Uredba Komisije (ES) št. 909/2000

z dne 2. maja 2000

o spremembi Uredbe (ES) št. 2848/98 glede dodelitve dodatnih potrdil o dodelitvi proizvodnih kvot, prenosov kvot in Priloge V, ki določa pravila za izračun variabilnega dela premije za surovi tobak

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (EGS) št. 2075/92 z dne 30. junija 1992 o skupni ureditvi trga za surovi toba [1], kakor je bila nazadnje spremenjena z Uredbo (ES) št. 660/1999 [2], in zlasti člena 4a, člena 7, člena 9(5), člena 11 in člena 17(5) Uredbe,

ob upoštevanju naslednjega:

(1) V členu 10(2) Uredbe (EGS) št. 2075/92 je predvidena možnost, da lahko proizvajalec dostavi svojo presežno proizvodnjo, ki znaša do 10 % njegovih kvot. Takšna možnost se lahko strogo omeji pri skupinah sort, za katere je predvideno znižanje jamstvenega praga za naslednje leto. Da se zagotovi zadostna prožnost pri uporabi sistema proizvodnih kvot, zlasti pri skupinah sort, pri katerih naj bi se izvedla preusmeritev pridelka, naj se omogoči predčasna uporaba neuporabljenih količin, ki so na voljo v nacionalni rezervi v zvezi z isto letino, ne glede na roke za izdajo potrdil o dodelitvi proizvodnih kvot in za sklenitev pogodb o pridelavi, določenih v členih 22(3) in 10(1) Uredbe Komisije (ES) št. 2848/98 [3], kakor je bila nazadnje spremenjena z Uredbo (ES) št. 531/2000 [4].

(2) Prenosi kvot morajo omogočiti preusmeritev pridelka v skladu z zahtevami trga za različne skupine sort. Prenosi ne smejo vplivati na ekonomsko podlago kvot in zato pri njih ne sme priti do nobene razdrobitve količin.

(3) V skladu s točko C Priloge V k Uredbi (ES) št. 2848/98 so serije, za katere je bila plačana cena med minimalno ceno in minimalno ceno, povečano za 40 %, za vsako skupino sort skupine proizvajalcev izključene od prejema variabilnega dela premije. Za preprečitev, da bi zelo nizke cene, čeprav plačane za zelo majhne količine, spodkopale uspešnost sistema variabilne premije in prizadele njegovo učinkovitost kot spodbudo za boljšo kakovost, naj se državam članicam dovoli povečanje minimalne cene za več kakor 40 %.

(4) Glede na spremembe Uredbe Komisije (EGS) št. 3887/92 [5], uvedene z Uredbo (ES) št. 2801/1999 [6], naj se prilagodi člen 43 Uredbe (ES) št. 2848/98.

(5) Ukrepi, predvideni s to uredbo, so v skladu z mnenjem Upravljalnega odbora za tobak –

SPREJELA NASLEDNJO UREDBO:

Člen 1

Uredba (ES) št. 2848/98 se spremeni:

1. k členu 29 se doda naslednji odstavek:

"4. Kadar je predvideno znižanje jamstvenega praga za skupino sort za naslednjo letino, sme Komisija v skladu s postopkom iz člena 23 Uredbe (EGS) št. 2075/92 dovoliti zainteresiranim državam članicam, da predčasno dodelijo količine do 10 % jamstvenega praga za isto skupino sort, ki so v skladu z drugo alineo drugega pododstavka odstavka 2 na voljo v nacionalni rezervi kvot za zadevno skupino sort.

Navedene količine dodelijo države članice v skladu z merili, ki se uporabljajo za dodelitev nacionalne rezerve, v obliki dodatnih proizvodnih kvot za isto letino, kakor je tista, med katero so te količine ostale neuporabljene.";

2. člen 33(1)(b) se nadomesti:

"(b) prevzemnik že ima proizvodno kvoto za obravnavano skupino sort. Pristojna služba države članice sme omejiti navedeni pogoj na primere, kadar prenos velja le za del količin, navedenih v potrdilu o dodelitvi proizvodnih kvot;";

3. tretja in četrta alinea člena 43 se nadomestita:

"— člen 7a za poročilo o pregledih,

— člen 7b za pregled na kraju samem,";

4. v zadnjem odstavku točke C Priloge V se izbriše "za letino 1999".

Člen 2

Ta uredba začne veljati tretji dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 2. maja 2000

Za Komisijo

Franz Fischler

Član Komisije

[1] UL L 215, 30.7.1992, str. 70.

[2] UL L 83, 27.3.1999, str. 10.

[3] UL L 358, 13.12.1998, str. 17.

[4] UL L 64, 11.3.2000, str. 13.

[5] UL L 391, 31.12.1992, str. 36.

[6] UL L 340, 31.12.1999, str. 29.

--------------------------------------------------